РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/172/-17

02. октобар 2017. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 27. СЕПТЕМБРА 2017. ГОДИНЕ

Седница је одржана у Малој сали Дома Народне скупштине са почетком у 10,00 часова.

Седницом је председавао мр Милован Дрецун, председник Одбора.

Седници су присуствовали: Горан Богдановић, заменик председника Одбора и чланови Одбора:Мирко Крлић, Миодраг Линта, Јелена Мијатовић, Милован Кривокапић, Мирослав Лазански, Тања Томашевић Дамјановић, Звонимир Стевић, Божидар Делић, Миљан Дамјановић, Гордана Чомић, Славиша Ристић и заменици чланова Одбора: Александар Марковић, Хаџи Милорад Стошић, Владимир Петковић, и Зоран Радојичић.

Седници Одбора оправдано нису присуствовали: Јасмина Николић, члан, нити Милош Бошковић, заменик члана Одбора и Александар Чотрић, члан, нити Драгомир Карић, заменик члана.

Поред чланова Одбора седници су присуствовали и народни посланици, који нису чланови Одбора: Дарко Лакетић, Драган Вељковић, Дејан Раденковић, Милан Лапчевић, Станија Компировић и Ђорђе Вукадиновић.

У раду седнице учествовали су: Берислав Векић, државни секретар у Министарству здравља, Владимир Ђукић, државни секретар у Министарству здравља, Мирјана Ћирић, помићник министра и Мира Контић самостални саветник у Министарству здравља; Душан Козарев, заменик директора Канцеларије за Косово и Метохију и Слађана Марковић Стојановић, помоћник директора Канцеларије за КиМ.

Седници су присуствовали и начелници управних округа са Косова и Метохије и представници привремених органа општина КиМ.

Седницу је отворио народни посланик мр Милован Дрецун, председник Одбора и констатовао да је присутно 13 (тринаест) чланова, односно заменика чланова Одбора и да постоји кворум за рад и одлучивање

Пристутне је подсетио на договор за одржавање тематских седница и предложио следећи:

Д н е в н и р е д:

1.Функционисање здравственог система Републике Србије у АП КиМ

2.Разно.

Одбор је већином (8) гласова усвојио предложени дневни ред.

Након усвајања дневног реда, председавајући је ставио на гласање записнике са треће, четврте и пете седнице, који су, такође, већином (9)гласова усвојени.

Пре преласка на рад по тачкaма дневног реда, председник je подсетио да ће се придржавати времена за расправу и радити по Пословнику Народне скупштине у складу са чланом 75. Пословника и најпре дао реч Бериславу Векићу, државном секретару у Министарству здравља.

**Берислав Векић** је у свом излагању дао ближа појашњења у вези са функционисањем здравственог система на КиМ, наводећи да је Уредбом о плану мреже здравствених установа предвиђено постојање 30 здравствених установа на територије АП КиМ. Од предвиђених 30, функционишу 23 установе, које имају укупно 4823 запослена здравствена радника, од чега је 600 радно ангажовано у другим здравственим установама на територије Републике Србије. Векић је информисао присутне да је на иницијативу Канцеларије за КиМ формирана Радна група за трансформацију здравствених установа на територији АП КиМ, са задатком да изврши анализу постојеће организације здравствене службе и кадровске обезбеђености здравствених установа на територији АП КиМ и да предложи најрационалније решење нове организације здравствене службе на територији АП КиМ. Он је рекао да је Радна група упоређивала фактички број запослених према подацима којима располаже Републички фонд за здравствено осигурање и самих здравствених установа, да је обишла здравствене установе на терену и анализирала доступност услуга српског и неалбанског становништва на територији АП КиМ, сагледала могућности за ефикаснијом здравственом заштитом становника на територији АП КиМ, која подразумева спајање здравствених установа на примарном нивоу и гашење здравствених установа које не обављају здравствену делатност. Радна група је предложила измену и допуну Уредбе о плану мреже здравствених установа у делу који се односи на здравствене установе на територији АП КиМ тако да се постојеће трансформишу у седам здравствених установа:Клиничко болнички центар Приштина који ће обављати послове здравствене заштите на примарном и секундарном нивоу за становнике града Приштине и општине Вучитрн, Обилић, Косово Поље, Липљан, Урошевац, Подујево, Штимље и Глоговац, као и послове здравствене заштите на терцијарном нивоу за све становнике на територији АП КиМ; Дом здравља Пећ који ће обављати послове здравствене заштите на примарном нивоу за становнике општине Пећ, Исток, Ђаковица, Дечани и Клина; Дом здравља Штрпце који ће обављати послове здравствене заштите на примарном здравственом нивоу за становнике општине Штрпце, Гора, Призрен, Качаник, Сува Река и Ораховац; Здравствени центар Гњилане који ће обављати послове здравствене заштите на примарном и секундарном нивоу за становнике општине Гњилане, Косовска Каменица, Витина и Ново Брдо; КБЦ Косовска Митровица који ће обављати послове здравствене заштите на примарном и секундарном нивоу за становнике општине Косовска Митровица, Лепосавић, Звечан, Зубин Поток и Србица, као и послове здравствене заштите на терцијарном нивоу за све становнике на територији АП КиМ; Апотека Косовска Митровица која ће обављати делатност на територији целе АП КиМ, као и Завод за јавно здравље Косовска Митровица који ће такође обављати делатност за целокупну територију АП КиМ. Векић је у даљем излагању навео колика су издвајања из буџета РС за опрему и унапређење услова рада у здравственим установама на територији КиМ. Што се тиче снабдевања здравствених установа лековима и санитетским материјалом, рекао је да све иде преко Републичког фонда за здравствено осигурање, преко централних јавних набавки и да је су податке везане за његове наводе, посланици добили у Информацији, коју је Министарство здравља доставило Одбору.

У дискусији су учествовали: мр Милован Дрецун, председник Одбора; чланови Одбора: Славиша Ристић, Миљан Дамјановић, Божидар Делић, Звонимир Стевић, Горан Богдановић, заменик председника Одбора, Милован Кривокапић, члан, Зоран Радојичић, заменик члана и Горадана Чомић, члан; представници Министарства здравља: Берислав Векић, државни секретар и Владимир Ђукић, државни секретар и представници Канцеларије за КиМ: Слађана Марковић Стојановић, помоћник директора и Душан Козарев, заменик директора.

Славиша Ристић је изнео примедбу на касно достављену Информацију од стране Министарства здравља везану за тему дневног реда седнице, због чега није било довољно времена да се народни посланици, чланови Одбора благовремено упознају са садржином исте, нити да сагледају однос између квалитета здравствених услуга како на КиМ, тако ни у односу на ужи део Републике Србије. Ристић је указао на потребу одржавања седница Одбора на тему просвете, локалне самоуправе и осталих области које се тичу Косова и Метохије.

Миљан Дамјановић је, такође, дао примедбу на касно достављену Информацију од стране Министарства здравља. У даљој дискусији је рекао да нема редовног снабдевања лековима на територији АП КиМ, да су медицински радници незадовољни условима у којима раде, као и примањима и негативно оценио стање у апаратури и здравственим услугама (магнетна резонанца, скенер, сцинтиграфија). Дамјановић је указао на потребу провере, тј. контроле спискова запослених здравствених радника на КиМ у смислу њиховог стварног присуства и рада на пословима за које су плаћени.

Божидар Делић је истакао да су здравство и школство најважнија питања за КиМ, да су наводи у Информацији који се односе на улагање средства у здравство на КиМ требала да буду другачије приказана, као и да та средства треба да буду значајнија. Делић је рекао да је лоша снабдевеност лековима на КиМ и изнео примедбу у вези са бројем медицинских радника на КиМ који је назначен у Информацији Министарства здравља.

Звонимир Стевић је у излагању подравио одржавање тематских седница Одбора и похвалио здравствене раднике на КиМ и њихове руководиоце, који су дали несебичан допринос опстанку Срба на простору КиМ. Он је нагласио да здравствени систем Републике Србије на КиМ функционише у отежаним, сложеним и специфичним условима. Стевић је подржао предлог реорганизације здравствених установа на КиМ и затражио појашњења оног дела Информације, који се односи на Клиничко-болнички центар Приштина са седиштем у Грачаници, који 18 година пружа здравствену заштиту у просторијама пољопривредне задруге и појашњења око статуса установа: ДЗ Грачаница, ДЗ Доња Гуштерица, ДЗ Косово Поље, ДЗ Обилић, Прилужје. Такође је поставио питање у вези са пријемом нових лекара и техничког особља и питање у вези са 600 радно ангажованих, који пружају здравствене услуге на територији Србије без КиМ, а налазе се на платним списковима ЗУ на простору КиМ. Сматра да се према месту где су радно ангажовани треба да буду на списку, како би се створили услови за пријем младих и стручних кадрова на простору КиМ.

Горан Богдановић је указао на пропуст што на седницу нису позвани директори здравствених центара, директори КБЦ центара у К.Митровици и Грачаници, јер би могли адекватно да одговоре на питања, за која су посланици заинтересовани. Богдановић је нагласио да је Информацију Министарства здравља свеобухватна, али да је посланицима касно достављена.Указао је на проблем снабдевености државних апотека на КиМ и предложио регистровање Апотекарске установе у Косовској Митровици и указао на потребу да се распише конкурс за младе лекаре, специјалисте, посебно на северу КиМ.

Милован Кривокапић је у свом излагању рекао да се захваљујући Канцеларији за Косово и Метохију, која готово свакодневно комуницира са Министарством здравља Републике Србије, установама на терену и референтним институцијама, проблеми решавају и превазилазе у ходу. У последње три године су већа улагања у све здравствене установе у смислу повећања болничких капацитета, тј. броја постеља у установама секундарне и терцијалне здравствене делатности, набавке нових апарата, адаптације пословних просторија и ординација. Установе на КиМ функционишу у већем или мањем обиму у зависности од ситуације и броја становника на простору који сама здравствена установа покрива. Број становника који користи здравствене услуге у здравственим установама из плана мреже је негде између 140 и 160 хиљада. ЗУ на простору АП КиМ у свакодневном раду наилазе на разне проблеме. Кривокапић је нагласио да су у 2016. години у Косовско-поморавском округу уз помоћ Канцеларије за Косово и Метохију и Министарства здравља Републике Србије, због потребе становништва за секундарном здравственом заштитом, створени услови да се при Општој болници Здравственог центра Гњилане у Пасјану отворе одељења интерне медицине, хирургије, педијатрије, породилишта и прошири служба за лабораторијску и биохемијску дијагностику. У Косовском округу за функционисање домова здравља и КБЦ Приштина је евидентна свакодневна помоћ и брига која се огледа у сталној набавци неопходних апарата, лекова и санитетског материјала. У Пећком округу је стављен у функцију нови Дом здравља Гораждевац који је у саставу Здравственог центра Пећ и нагласио да је после 17 година то прво улагање у једну здравствену установу у Пећком округу. У Призренском округу центар Призрен функционише кроз Дом здравља Ораховац и Дом здравља Драгаш. У Косовско-митровачком округу у пуном капацитету функционишу здравствени центар са домом здравља, односно Клиничко-болнички центар у чијем саставу је база Медицинског факултета Универзитета у Приштини са седиштем у Косовској Митровици.

Зоран Радојичић је затражио појашњење, односно податак у вези са бројем запослених здравствених радника на КиМ, који фактички живе са својим породицама на простору АП КиМ и предложио да приоритет у запошљавању имају они, који су заиста остали тамо да живе, наравно у складу са својом струком и квалификацијама. У делу Информације, која говори о показатељима квалитета на примарном нивоу здравствених делатности, указао је на недостатак објашњења за установе које нису доставиле ваљане податке и упитао за разлоге. На крају излагања Радојичић је посебно нагласио потребу за континуираном едукацијом, као и да се стручни људи задрже на простору АП КиМ.

Гордана Чомић је затражила појашњење у вези са снабдевањем лековима, који се обезбеђују из средстава буџета Републике Србије, тј. да ли постоји покривеност лековима на територији КиМ, као и појашњење у вези са 600 здравствених радника, који су на платном списку, а не раде у здравственим установама на простору КиМ.

Јовица Будурић, начелник Призренског округа је нагласио значај две сфере живота за Србе на КиМ, здравство и школство. Он је указао на изузетно тешко стање здравства у Гори, где је директор формално на папиру, 30 радника (пет лекара, а остало средњемедицински кадар и администрација) прима плату и ради у тзв. косовском здравственом систему. Будурић позитивно оцењује реорганизацију, јер ће Гора припасти ЗЦ Штрпце. Што се тиче Ораховца, он је рекао да функционише, док Призрен има само једну амбуланту. Што се тиче снабдевености лековима, рекао је да постоји проблем и изразио очекивање боље и квалитетније здравствене услуге у односу на претходни период.

У дискусији су учествовали: Слађана Марковић Стојановић, помоћник директора Канцеларије за КиМ, Душан Козарев, заменик директора Канцеларије за КиМ, Берислав Векић и Владимир Ђукић, државни секретари у Министарству здравља, који су дали одређена појашњења и одговоре на питања народних посланика.

По тачки Разно у дискусији су учествовали Миљан Дамјановић и Божидар Делић.

Председавајући је, с обзиром на важност теме, најавио да ће се у наредном периоду организовати још једна седница на тему здравства на КиМ, а да ће следећа седница Одбора бити на тему образовања на КиМ.

Пошто више није било пријављених за дискусију по тачки „Разно“, председавајући је закључио шесту седницу Одбора.

Седница је завршена у 12,40 часова.

Обрађен тонски снимак је саставни део записника.

СЕКРЕТАР ОДБОРА ПРЕДСЕДНИК ОДБОРА

Јелена Ђорић мр Милован Дрецун